“‘Suɔ Nyɔmtsɛ, o Mawu ɔ kɛ o tsui tsuo, kɛ o klaa tsuo, kɛ o juɛmi tsuo.’ Enɛ ɔ ji kekleekle mlaa, kɛ mlaa nɛ kle pe kulaa.”
—Yesu Kristo, jeha 33 M.B. *
E he wa ha ni komɛ kaa a maa suɔ Mawu. A susuɔ kaa nɔ ko be nyɛe maa le bɔnɛ Mawu ngɛ ha tutuutu, e kɛ adesahi a kpɛti kɛ, aloo e yi mi wa. Mo susu munyu komɛ nɛ ni komɛ tu nɛ nyɛɛ se nɛ ɔ, a he nɛ o hyɛ:
“I sɔle ha Mawu konɛ e ye bua mi, se ngɛ jamɛ a be ɔ mi nɔuu ɔ, i susu kaa Mawu kɛ adesahi a kpɛti kɛ, nɛ nɔ ko be nyɛe maa su e he. I susu kaa Mawu be nɔmlɔtso, nɛ e be he numi hulɔ.”
—Marco, Italy.
“E ngɛ mi kaa i suɔ wawɛɛ kaa ma sɔmɔ Mawu mohu lɛɛ, se i susuɔ kaa e kɛ adesahi a kpɛti kɛ wawɛɛ. I susu kaa Mawu yi mi wa nɛ nihi a tue pɛ nɛ e gblaa. I he we yi kaa e mi mi sãa lɛ ngɛ nihi a he.”
—Rosa, Guatemala.
“Benɛ i wɛ ɔ, i susu kaa wa tɔmihi pɛ nɛ Mawu hlaa, nɛ e pee klaalo kaa e maa gbla wa tue ke e he hia kaa e pee jã. Pee se ɔ, i na lɛ kaa nɔ ko nɛ e kɛ adesahi a kpɛti kɛ. I susu kaa Mawu ngɛ kaa ma sɔmɔlɔ nɔkɔtɔma ko nɛ e kudɔɔ nihi nɛ a ngɛ e sisi ɔ a ní peepeehi, se e susuu we a he.”
—Raymonde, Canada.
Kɛ mo hu o susu kɛɛ? Anɛ Mawu be suɔmi niinɛ lo? Kristofoli bi sane nɛ ɔ jeha lafahi abɔ ji nɛ ɔ. Ngɛ anɔkuale mi ɔ, nihi nɛ a tsɛɔ a he ke Kristofoli, nɛ a hi si kɛ je jeha maa pee 500 kɛ ya si jeha 1500 ngɛ Yesu fɔmi se ɔ a ti nihi fuu sɔleɔ, se tsa pi Mawu Ope ɔ pɛ nɛ a sɔleɔ kɛ haa. Mɛni heje? Nihi susu kaa e he ngɛ gbeye. Yinɔ sane ngmalɔ ko nɛ a tsɛɛ lɛ ke Will Durant ɔ de ke: “Kɛ yayami peelɔ ko ma plɛ kɛ sɔle kɛ ha Mawu ko nɛ e he ngɛ gbeye nɛ e kɛ adesahi a kpɛti kɛ ɔ ha kɛɛ?”
Mɛni ha nɛ nihi fuu susu kaa Mawu “he ngɛ gbeye nɛ e kɛ adesahi a kpɛti kɛ ɔ”? Mɛni tutuutu Baiblo ɔ tsɔɔ kɛ kɔ Mawu he? Anɛ ke o kase anɔkuale nɛ kɔɔ Mawu he ɔ, lɔɔ maa ye bua mo konɛ o ná suɔmi kɛ ha lɛ lo?